**Ikimokyklinio amžiaus vaikų meninių gebėjimų ugdymo(si) pavyzdys**

**Ankstyvasis amžius.** 3–4 metai.

**Ugdymo (si) situacija.** Kalbantis su vaikais apie jų šeimas aptarta, kas sudaro šeimą (mama, tėtis, broliai, seserys, seneliai...). Drauge su tėveliais vaikai atrinko kelias nuotraukas ir atsinešė jas į grupę. Su vaikais nutarta šias nuotraukas pasilikti grupėje, pasigaminti rėmelius ir juos dekoruoti.

**Tikslas.** Dekoruojant rėmelius plėtoti vaikų kūrybines galias**.**

**Priemonės.** Spalvoti vilnoniai siūlai, žirklės, dėžutės sukarpytiems siūlams dėti, spalvotas guašas, klijai, popierinis rėmelis.

|  |  |
| --- | --- |
| **Užduotis / veikla** | **Kaip ir kokius gebėjimus vaikai ugdosi?** |
| Ši veikla tinkama po pokalbio su vaikais apie jų šeimą.. Tėvelių (ar globėjų) paprašoma atnešti keletą šeimos nuotraukų. Šios nuotraukos aptariamos su vaikais, klausiama:* kas pavaizduota nuotraukose (mama, tėtis, brolis...);
* ar atsimenate, ką veikėte, kai buvo darytos nuotraukos? (pakomentuojama nuotraukose matoma aplinka, veikla, artimi žmonės ir pan.);
* kaip galima įrėminti šias nuotraukas?
* kurioje grupės vietoje norėtumėte matyti šias nuotraukas? Kodėl?

Po pokalbio su vaikais aptariama, kaip ir kur galima surengti nuotraukų parodą/plakatą (paruošti plakatą, įrėminti, sukabinti ant virvės su segtukais...). Tam, kad į nuotraukas būtų maloniau žiūrėti ir, kad parodytume, jog jos mums svarbios, siūloma pagaminti rėmelius. **Rėmelių gaminimas**. Prieš gaminant rėmelius vaikai turėtų susikarpyti pagrindinių spalvų (raudonos, mėlynos, žalios) vilnonių siūlų atkarpas (2–4 cm ilgio). Prieš pradedant karpyti siūlų atkarpas vaikams siūloma palaikyti rankose siūlų kamuolį, paklausti ką jie jaučia jį laikydami (švelnumą, šiurkštumą, šilumą), koks jo dydis, spalva, svoris, siūlo storis ir pan. Prieš pradedant gaminti rėmelius kiekvienas vaikas pasirenka po popierinį rėmelį (jau paruoštą) ir patepa jį su klijais sumaišytais geltonais dažais. Tuomet vaikai renkasi jiems patinkančių spalvų siūlų gabalėlius ir dėlioja juos ant patepto rėmelio. Veiklos pabaigoje vaikų klausiama:* kokios spalvos siūlus rinkotės rėmeliui ir kodėl;
* kurią nuotrauką dėsite į rėmelį ir kodėl;
* kas patiko gaminant rėmelius?
 | Pasirinkdami jiems patinkančių spalvų siūlų atkarpas, jas įvairiai dėliodami ir klijuodami vaikai ugdosi *meninius gebėjimus*.Siūlydami nuotraukų kabinimo būdus, dekoruodami rėmelius vaikai plėtoja *kūrybiškumo gebėjimus*.  |
| Karpydami siūlų atkarpas, jas dėliodami vertikaliai, horizontaliai, įstrižai ir kitais būdais vaikai lavina *smulkiosios motorikos raumenis, akių ir rankų koordinaciją*.  |
| *Pažinimo gebėjimai* ugdomi vaikamsaptariant, lytint vilnonių siūlų kamuolius, pastebint vilnos ypatybes (švelnumas, šiltumas, storumas, lengvumas, lankstumas...), spalvas (gali būti mėlynos, žalios ir t. t.); tepdami teptuku dažus, karpydami, bandydami priklijuoti siūlus vaikai geriau susipažįsta su dailės priemonėmis (teptuku, žirklėmis...), išmoksta jomis naudotis.  |
| *Komunikavimo įgūdžiai* ugdomi aptariant nuotraukas: pasakojant, ką jose mato, kas veikiama, kokia aplinka, mokantis atsakyti, paklausti, perklausti, pasitikslinti; tokiu būdu taip pat lavėja vaikų atmintis, turtėja žodynas.  |
| Išsakydami savo nuomonę vaikai ugdosi *socialinius įgūdžius –* gebėjimą drąsiai reikšti mintis, patarti, ugdosi gebėjimą išklausyti vieni kitus, padėti vienas kitam.   |

**Komentarai**

Šio amžiaus vaikai greitai pavargsta, jiems atsibosta ilga, monotoniška veikla. Rekomenduojama siūlus susikarpyti iš anksto.

***Svarbu:*** naudojantis žirklėmis nepamiršti vaikams priminti saugaus elgesio taisykles.

Vaikų vaizdiniams sužadinti rekomenduotina parodyti paveikslėlių, nuotraukų, kaip galima paruošti nuotraukų parodą. Jei grupėje yra paveikslų, nuotraukų, galima apžiūrėti, kaip jie pakabinti, kokiuose rėmeliuose.

Kitas vaikų atsineštas nuotraukas siūloma sudėti kitaip (pavyzdžiui, sukabinti ant balto popieriaus lapo, ant virvelės, tapeto ar kt.), kad vaikai matytų ir kitokį nuotraukų pateikimo būdą. Be to, vaikams smagu matyti visas atsineštas nuotraukas, kurios jiems primena jų šeimą, namus, svarbius įvykius...

Popierinius rėmelius dekoravimui galima įsigyti parduotuvėje arba panaudoti popierines dėžutes nuo saldainių, sausainių ir kt.

**Pastaba**. Rėmelių dekoravimas – labai smagi ir vaikams patinkanti veikla, todėl pasitelkus vaizduotę, internetą (žr. nuorodas) galima pasirinkti įvairių dekoravimo priemonių bei rėmelių formų (žr. priedą).

***Kaip tai padeda vertinant vaikų pasiekimus?***

Siekiant kuo adekvačiau įvertinti vaikų pasiekimus (meninę raišką, bendravimą su bendraamžiais, darbą individualiai ir grupėje ir pan.) rekomenduojama veiklos procesą užfiksuoti vaizdo įrašu ir įrašo medžiagą panaudoti rengiant vaikų pasiekimų aprašus. Taip pat galima nufotografuoti dekoruotus rėmelius ir įdėti nuotraukas į vaikų aplankus. Ši informacija padės stebint ir vertinant, kaip keičiasi, plėtojasi vaiko meniniai gebėjimai.

**Priedas**

  

**Nuorodos:**

<http://www.mamyciuklubas.lt/darbuotis-kartu-smagiau/ugnes-sukurti-fotoremeliai> [žiūrėta 2012 12 04].

<http://www.artistshelpingchildren.org/photoframespictureframesartscraftsideaskids.html> [žiūrėta 2012 12 04].

<http://www.freekidscrafts.com/index.php?option=com_events&task=view_detail&agid=460> [žiūrėta 2012 12 04].